D. Čaplovič, podpredseda vlády SR: (2010-02-04):
Po doručení listu Európskej komisie, v ktorom Európska komisia okrem iného uvádza, že ak nedôjde k urýchlenej náprave v uplatňovaní smerníc Európskej únie alebo Európskeho spoločenstva v oblasti životného prostredia, pristúpi ku skráteniu zdrojov z prostriedkov Európskej únie. Táto problematika bola predmetom aj koordinačnej porady členov vlády Slovenskej republiky zodpovedných za čerpanie eurofondov, ktorá sa konala 25. januára tohto roku, zo záverov ktorej vyplynuli pre jednotlivé rezorty úlohy zamerané na okamžité odstránenie nesúladu nášho práva s príslušnými predpismi Európskej únie. Ako dobre viete, tak ako môj predchodca Pál Csáky, tak predsedáme tejto koordinačnej porade. V mojom mene boli obratom rozoslané listy zainteresovaným ministrom, teda ministrovi životného prostredia, dopravy, pôšt a telekomunikácií, hospodárstva a výstavby a regionálneho rozvoja, v ktorom som ich požiadal o urýchlené prijatie opatrení v rámci ich rezortov tak, aby bol čo najskôr dosiahnutý súlad s príslušnými predpismi Európskej únie, s ktorými je Slovensko, ako sa konštatovalo aj v liste generálneho riaditeľa DG Regio Dirka Ahnera, v nesúlade. Na vedomie som poslal listy aj ministrovi financií, zdravotníctva a školstva, keďže sa spolupodieľajú na čerpaní štrukturálnych fondov Európskej únie, aby o tejto aktivite vedeli. V minulom týždni sa uskutočnili dve pracovné porady, ktoré aktívne zvolal minister životného prostredia na úrovni generálnych riaditeľov sekcií a riaditeľov odborov dotknutých ministerstiev, pretože ministerstvo predkladá a musí novelizovať strešný zákon č. 543/2002 Z. z. o ochrane prírody a krajiny. Súčasťou novely tohto zákona bude aj novela zákona o priemyselných parkoch, banského zákona, energetického zákona, stavebného zákona a zákona o mierovom využívaní jadrovej energie, v skrátenej forme sa používa atómový zákon. Môžem vás uistiť, že robíme všetky kroky preto, aby sme zabezpečili systematický priebeh čerpania eurofondov pre Slovensko a jeho občanov. Vážený pán poslanec, keďže podpredseda vlády má v tomto smere len koordinačnú úlohu v rámci zodpovednosti za európsku politiku a nie priamo je zodpovedný za súlad právnych predpisov, ktoré sú v gescií jednotlivých ministerstiev, hlavné úsilie na odstránenie tohto nesúladu spočívalo v dennodennom monitorovaní postupu prác na jednotlivých rezortoch. A môžem vás ubezpečiť, že keby – a teraz to musím povedať – za vašej vlády v tejto funkcii nezlyhal môj predchodca Pál Csáky, a vy viete, vy ste boli členom tej vlády, ktorý mal pôvodne v portfóliu aj Centrálny koordinačný orgán, dnes by bola situácia iná. Z toho dôvodu, že on nevedel zvládnuť tieto procesy na úrovni CKO pri Úrade vlády Slovenskej republiky, sa tohto orgánu vzdal a presunul ho na svojho straníckeho kolegu na ministerstvo výstavby a regionálneho rozvoja pána Gyurovszkeho, vtedajšieho ministra a, samozrejme, bolo to aj posvätené vládou a bolo to posvätené predovšetkým predsedom vlády, vtedajšej vlády, Mikulášom Dzurindom. A táto rozdvojenosť pretrváva dodnes. De facto, koordinačné úlohy zabezpečuje na pravidelných poradách každé dva týždne podpredseda vlády a de jure pretrval Centrálny koordinačný orgán na Ministerstve výstavby a regionálneho rozvoja Slovenskej republiky pod gesciou ministra. Napriek tomu som podnikol všetky potrebné kroky pri riešení tohto neľahkého problému tak, aby do 15. februára bola Európska komisia informovaná o našich aktivitách a môžem povedať, že aj predseda vlády na rokovaniach vlády veľmi jednoznačne vystúpil preto, aby sme tieto zabezpečili v tom termíne a presadzoval to, aby v tom termíne, na ktorý sa na nás obrátili zástupcovia Európskej komisie, aby sme ich splnili. Súčasne vás môžem informovať, že už 11. februára sa stretnem s generálnym riaditeľom DG Regio, pánom Dirkom Ahnerom a oboznámim ho podrobne o uskutočnení konkrétnych krokov. V danej veci budem po 9. februári informovať aj nového komisára pre regionálnu politiku, pána Johannesa Hahna, ktorému som už poslal informačný list pred dvoma týždňami v súvislosti s týmto na jeho ešte terajšie pracovisko, kým nastúpi do Európskej komisie, ministra pre vysoké školy a vedu Rakúskej republiky. Toľkoto z mojej strany. (Potlesk.)